TARYBOS SPRENDIMAS
2006 m. lapkričio 13 d.
dėl Pinigų, finansų ir mokėjimų balanso statistikos komiteto įsteigimo
(kodifikuota redakcija)
(2006/856/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į Komisijos pasiūlymą,
atsižvelgdama į Europos Parlamento nuomonę (1),
atsižvelgdama į Europos ekonomikos ir socialinių reikalų komiteto nuomonę (2),
kadangi:
(1)
1991 m. vasario 25 d. Tarybos sprendimas 91/115/EEB dėl Pinigų, finansų ir mokėjimų balanso statistikos komiteto įsteigimo (3) buvo iš esmės keičiamas (4). Siekiant aiškumo ir racionalumo minėtas sprendimas turėtų būti kodifikuotas.
(2)
Yra poreikis įkurti daugiametę darbo programą pinigų, finansų ir mokėjimų balanso statistikos srityje, kaip Komisijos daugiametės statistikos programos dalį.
(3)
Taryba, siekdama užtikrinti glaudų valstybių narių ir Komisijos bendradarbiavimą įkūrus statistikos programą, savo 1989 m. birželio 19 d. Sprendimu 89/382/EEB, Euratomas, įsteigiančiu Europos Bendrijų statistikos programų komitetą (5), įsteigė Europos Bendrijų statistikos programų komitetą, kurį sudaro valstybių narių statistikos institutų atstovai.
(4)
Valstybėse narėse pinigų ir bankų statistiką renka centriniai bankai, o finansų ir mokėjimų balanso statistiką - įvairios institucijos, įskaitant centrinius bankus.
(5)
Siekiant užtikrinti glaudų valstybių narių ir Komisijos bendradarbiavimą pinigų, finansų ir mokėjimų balanso statistikos srityse, būtina, kad Komisijai sudaryti ir įgyvendinti daugiametę darbo programą, susijusią su tokia statistika, padėtų Komitetas, sudarytas iš pagrindinių nacionalinių suinteresuotų institucijų atstovų.
(6)
Atsižvelgiant į specifinį vaidmenį, kurį pirmiau minėtos institucijos atlieka valstybėse narėse, būtina leisti komitetui išrinkti savo pirmininką.
(7)
Statistikos požiūriu, yra glaudi pinigų, finansų ir mokėjimų balanso srities, iš vienos pusės, ir tam tikrų kitų ekonominės statistikos sričių, iš kitos pusės, tarpusavio priklausomybė.
(8)
Išaugęs valstybių narių ir Bendrijos institucijų poreikis gauti kokybiškesnę statistinę informaciją skatina stiprinti pinigų, finansų ir mokėjimų balanso statistikos naudotojų ir sudarytojų bendradarbiavimą,
NUSPRENDĖ:
1 straipsnis
Įsteigiamas Pinigų, finansų ir mokėjimų balanso statistikos komitetas (toliau - Komitetas).
2 straipsnis
Komitetas padeda Komisijai sudaryti ir įgyvendinti daugiametę darbo, susijusio su pinigų, finansų ir mokėjimų balanso statistika, programą. Visų pirma Komitetas pareiškia nuomonę dėl pinigų, finansų ir mokėjimų balanso statistikos, reikalingos Tarybos, Komisijos ir įvairių joms padedančių komitetų įgyvendinamoms politikos kryptims, raidos ir koordinavimo.
Komiteto gali būti prašoma pareikšti savo nuomonę dėl sąsajų tarp pinigų, finansų ir mokėjimų balanso statistikos, iš vienos pusės, bei tam tikrų kitų ekonominių statistikų, ypač tų, kuriomis grindžiamos nacionalinės sąskaitos, iš kitos. Komiteto darbas derinamas su Statistikos programų komiteto darbu.
3 straipsnis
Komisija savo iniciatyva arba, reikalui esant, Tarybos ar joms padedančių komitetų prašymu, konsultuojasi su Komitetu dėl:
a)
daugiamečių Bendrijos programų pinigų, finansų ir mokėjimų balanso statistikoms sukūrimo;
b)
priemonių, kurių Komisija ketina imtis siekdama tikslų, nurodytų daugiametėse pinigų, finansų ir mokėjimų balanso statistikų programose bei susijusiuose ištekliuose ir grafikuose;
c)
bet kurio kito klausimo, ypač metodologinio, kylančio kuriant ar įgyvendinant Statistikos programą atitinkamose srityse.
Komitetas gali savo iniciatyva pareikšti nuomonę bet kuriuo klausimu, susijusiu su statistikos programų kūrimu ar įgyvendinimu pinigų, finansų ir mokėjimų balanso srityse.
4 straipsnis
Komitetas savo iniciatyva gali pareikšti nuomones bet kuriais klausimais, susijusiais su statistika, bendrai dominančia Komisiją ir nacionalines statistikos institucijas, iš vienos pusės, bei Europos centrinį banką (ECB) ir nacionalinius centrinius bankus, iš kitos. Vykdydamas savo užduotis, Komitetas išreiškia savo požiūrį visoms suinteresuotoms šalims.
5 straipsnis
Komitetą sudaro po vieną, du arba tris kiekvienos valstybės narės atstovus, parinktus iš tiesiogiai su finansų, pinigų ir mokėjimų balanso statistika susijusių institucijų, ir ne daugiau kaip po tris Komisijos ir ECB atstovus. Be to, stebėtojo teisėmis Komiteto posėdžiuose gali dalyvauti vienas Ekonomikos ir finansų komiteto atstovas. Kiekviena valstybė narė, Komisija ir ECB turi po vieną balsą.
Komiteto sprendimu Komiteto posėdžiuose gali dalyvauti ir kitų organizacijų atstovai ir bet kurie asmenys, galintys prisidėti prie diskusijų.
6 straipsnis
Komitetas, vadovaudamasis išsamiomis taisyklėmis, nustatytomis jo darbo tvarkos taisyklėse, išrenka savo pirmininką.
7 straipsnis
Komitetas patvirtina savo darbo tvarkos taisykles.
8 straipsnis
Sprendimas 91/115/EEB yra panaikinamas.
Nuorodos į panaikintą sprendimą laikomos nuorodomis į šį sprendimą ir skaitomos pagal II priede pateiktą atitikmenų lentelę.
Priimta Briuselyje, 2006 m. lapkričio 13 d.